Clemens IV papa

Epistolae pontificales

p. 219

183

Dominus papa … illustri regi Sicilie, quod in regno generale studium

faciat reformari.

Primum plasma, superne manus operatione formatum, habens ante

lapsum, veluti paulominus creature coequatum angelice, prelucidum

intellectum, sereni luminis acie penetrabat arcana celestium et ex illuminati

profunditate pectoris scientiarum notitiam obtinebat. Sic autem

hebuit post peccatum, ut quod prius libero et perspicaci capiebat intuitu,

postmodum obstante nubilo mundane caliginis absque medio non

p. 220

poterat intueri. In cuius casu letifero humane compago nature corruptionis

vulnera pertulit, suntque, sibi duris conclusa signaculis que primitus

nullo prepediente serarum obice, sub intelligentie claritate patebant,

et quantomagis excursu temporum, a primordiali formatione dilabitur,

tanto quadam efficitur fluxibilitate debilior et maiori fragilitate

tabescit, in variam mutabilitatem defectuum, naturalium

bonorum gloria permutata. Sed omnium conditoris immensa benignitas,

nolens quod tam ingenua creatura, quam sue similitudini conformarat,

ruditate vilesceret et reparans quodammodo circa ipsam, gloriose

per accidens, quod annexum nature mortiferi gustus extitit perceptione

deperditum, rudem hominem, quem ad perfectionem

discretionis vix offerre naturalis ratio poterat, scientiarum

artiumve decrevit dogmatibus erudiri. Sicque dono dato divinitus

plurium ydiomata nationum, sub diversarum linguarum varietate diffusa,

in unum conveniunt loquendi commercium latinitatis ordine

p. 221

litterali. Sic gesta patrum et principum redacta sunt et rediguntur

in munimenta librorum. Sic veri et falsi certamina certis

rationibus et argumentis probabilibus dirimuntur. Sic generationis

et corruptionis corporum universorum implicitas elementorum qualitate

discernitur et conicitur qua vi sub cursu celestium terrestria gubernantur.

Sic etiam vocum sonoritas pari concordia prodit in iubilum

et documento colligitur, qualiter in divinis obsequiis modulatione

musica Domino serviatur. Sic terminorum extrema scolastica doctrina

metitur quaslibet longitudinis et latitudinis, sublimitatis et profundi

distantias punctorum seu mensurarum connumeratione distinguens. Sic

de supernorum essentia corporum prout moventur et consistunt in

ordine phisica perscrutatio arte nititur habere notitiam licet sit

res intellectu difficilis et aciem rationis humane transcendat. Sic datur

p. 222

iuris utriusque cognitio, quo lis iurgiosa dirimitur et quod suum est

redditur unicuique. Sic quoque ad sacrarum acceditur altitudinem

scripturarum et elicitur vivificans spiritus de littere visceribus occidentis.

Maxime quidem opus est singulis regibus orthodoxis eisque cedit ad

gloriam in Regnis suis habere viros industrios, decoros scientiis et

virtutibus presignitos, ut fortes consiliis et singula consulta providentia

dirigentes sub pacis principe gloriosi regnent et imperent in sue

culmine maiestatis. Tales profecto viros infusa eis celitus gratia litterale

studium efficit, parvulos suavitatis lactans dulcedine, cibans adultos

uberius et provectos maioris ubertatis delectatione fecundans, dum circa

ipsum sedulitate studiosa versantur. Inter alias quippe regiones Ytalicas

regnum tuum veluti fons scientiarum irriguus, viros eminentis scientie,

viros alti consilii, viros prepollentes dignitatibus et virtutibus

precellentes, solet ab antiquo propagatione quasi naturali producere

quod in eorum quampluribus hodie testimonialis evidentia manifestat, et

p. 223

eo precipue tempore, cum in eodem regno presertim apud Neapolim

civitatem cuius amenitas scolares alliciebat etiam a remotis, vigebat studium

generale. Cum autem Dominus de regno ipso tenebras ex alto

fugaverit et fine diebus malis imposito, in quibus idem regnum floribus et

fructibus studiorum caruisse dinoscitur, superduxerit misericorditer dies

lucis, rogamus quatenus premissis clementi consideratione pensatis, in

eodem regno iubeas et facias huiusmodi studium reformari. Per hoc enim

gratum Deo exhibebis obsequium, domum regiam fecundabis sobole

sapientum et nonnullis ecclesiis de proborum copia, quorum patiuntur

inopiam providebis ac exinde specialiter tui preminentia nominis,

ubique laudis humane preconiis altius extolletur.